กลุ่มแปลงใหญ่กระเทียมบ้านแก่นฟ้า จังหวัดแม่ฮ่องสอน นำโดรน รถแทรกเตอร์ รถไถ พัฒนาการผลิตกระเทียมคุณภาพ
นายพยุงศักดิ์ สิทธิลภ หัวหน้ากลุ่มส่งเสริมและพัฒนาการผลิต สำนักงานเกษตรจังหวัดแม่ฮ่องสอน เปิดเผยว่า วันที่ 21 กันยายน 2564 นายศิริวัฒน์ บุปผาเจริญ รองผู้ว่าราชการจังหวัดแม่ฮ่องสอน พร้อมด้วยหัวหน้ากลุ่มและเจ้าหน้าที่สำนักงานเกษตรจังหวัดแม่ฮ่องสอน ลงพื้นที่ติดตามความก้าวหน้าการดำเนินการโครงการยกระดับแปลงใหญ่ด้วยเกษตรสมัยใหม่และเชื่อมโยงตลาด พร้อมให้ข้อแนะนำในการบริหารจัดการและแก้ไขปัญหาอุปสรรคในการจัดทำโครงการในระยะเริ่มต้นกลุ่มแปลงใหญ่กระเทียมบ้านแก่นฟ้า ตำบลห้วยโป่ง อำเภอเมือง จังหวัดแม่ฮ่องสอน และร่วมเป็นสักขีพยานในการส่งมอบและทดสอบประสิทธิภาพเครื่องจักรกลเกษตรโดยกลุ่มแปลงใหญ่กระเทียมบ้านแก่นฟ้า ตำบลห้วยโป่ง อำเภอเมือง จังหวัดแม่ฮ่องสอน มีการจัดซื้อรถแทรกเตอร์ขนาดกลาง รถไถเดินตามขนาดเล็กและโดรน  เพื่อนำมาใช้ในกระบวนการพัฒนาการผลิตกระเทียมคุณภาพ โดยมีนางกัลญา ไกรภพเจริญจิต ประธานกลุ่มแปลงใหญ่กระเทียมบ้านแก่นฟ้า พร้อมด้วยสมาชิกร่วมให้ข้อมูลและทดสอบประสิทธิภาพการใช้โดรนเพื่อการเกษตรในพื้นที่